  Виталий Пронин «Россиысь культура удысысь дано ужась» нимын алигес пусъемын шаерысьтымы кык мурт: Балезиноысь «Дружба» культура юртлэн кивалтӥсез Ирина Трапезникова но Глазовысь «Детство» ансамбль-студилэн балетмейстерез Екатерина Барышникова.Глазовысь «Россия» культурая центрысь калык творчествоя отделэн кивалтӥсь Мария Перевощикова верамъя, «Детство» ансамбль-студиез ёросын, Удмуртиын, Россиын но кунгож сьӧрын умой тодо. Малы ке шуоно татысь усточиос пӧртэм пумо конкурсъёсын-фестивальёсын вормисьёс луо.- Та студия кылдӥз 1979-тӥ арын, нош дас ар ортчыса, солы «образцовой коллектив» ним сётэмын ни вал. Екатерина Барышникова татын ужа ини 30-тӥ арзэ. Вань лул-сюлэмзэ сётыса, нылпиосты калык эктонлы дышетэ, самодеятельной искусствоез азинтэ. Ми туж шумпотӥськом, Екатерина Ионатовналы «Россиысь культура удысысь дано ужась» ним сётэмын шуыса. Та студиын со Наталия Шуклинаен тырше. Наталья Анатольевна озьы ик туж усто педагог-балетмейстер. 2009-тӥ арын пусъемын Удмурт Республикалэн Правительствоезлэн «Признание» премиеныз, - шуэ Мария Александровна.Е. Барышникова но Н. Шуклина кыксы ик вордскемын Глазовын, кыксы ик асьсэос ветлэмын культура юртэ эктонъя кружоке. Собере Е. Барышникова дышетскемын Ленинградысь Н. Крупская нимо культурая институтын, нош Н. Шуклина йылпумъямын Челябинскысь культурая институтэз. Кыкназы ик берытскемын Глазове но 1982-тӥ арысен тыршо «Детство» студиын. Та ансамбле ветло 6 аресысен 16 аресозь пиналъёс. Дышетӥсьёслы шутэтскыны маза ик ӧвӧл, татын кӧня ке группа: нылпи садэ ветлӥсьёс, пичи классъёсын дышетскисьёс, бадӟымъёсызгес - эктон дуннеын поръя 135 пинал.- Нылпиослэн капчи мылкыдзы, чебер эктыны быгатэмзы, пӧртэм конкурсъёсысь дипломъёсын бертэмзы - со огъя вормонмы, милям тыршеммылы дунъет, - шуо дано нылкышноос.Галина СЕМЁНОВА. Теги: Балезино Глаз Егитъёс  